Tvíeykið Hipsumhaps hefur sent frá sér jólalagið Veikur á jólunum . Fannar Ingi Friðþjófsson annar liðsmaður Hipsumhaps veit vel hvernig það er að vera veikur á jólunum . Hann samdi lagið þegar hann var sjálfur með hræðilega pest um jólin fyrir nokkrum árum . „ Ég var veikur öll jólin 2011 , þetta voru hræðileg jól . Svo lýsandi texti fyrir það ástand sem ég var í að það hálfa væri nóg , “ segir Fannar um jólin 2011 . Ekki nóg með að vera veikur heldur var hann í gargandi ástarsorg eins og hann lýsir . Jólin 2019 stefna í að verða töluvert betri en árið 2011 og er Fannar kominn í þokkalegt jólaskap . Jólin koma samt ekki fyrir alvöru fyrr en systir hans mætir í bæinn með öll börnin sín . „ Ég upplifi jólin svolítið í gegnum þau á aðfangadag heima hjá mömmu og pabba . “ Ásamt því að finna barnið í sjálfum sér með börnum systur sinnar er hefð hjá Fannari að skera út laufabrauð og fara í bingó með stórfjölskyldunni á jóladag . Spurður hvort hann reyni markvisst að koma í veg fyrir að jólin 2011 endurtaki sig segist Fannar einfaldlega klæða sig vel , þvo sér um hendurnar og vona það besta .